АҞӘА, рашәара 25 - Sputnik. Аԥсны Аҳәынҭқарра ахада Аслан Бжьаниа Аԥсны ашколқәа роушьҭымҭацәа дрыдныҳәалеит ашкол аҿы рҵара ахьыхдыркәшаз инамаданы, абри атәы аанацҳауеит ахада ипресс-маҵзура.
"Акыр иаԥсоу аушьҭымҭацəа! Иахьа Аԥсны ашколқәа рыҟны игоит аҵыхәтәантәи аҵәҵәабжьы аԥсҭазаара ҿыц, аԥсҭазаара ду иалагамҭаны. Шəаԥхьаҟа ишьҭоуп шəҵара-дырра аизырҳара, еиуеиҧшым азанааҭқəа рыла шәышьақəгылара иазку, акыр аҭакԥхықəра зцу аусқəа. Аҵыхəтəантəи аҵəҵəабжьы хашҭра зқəым насыԥла иҭәу шəышколтə ԥсҭазаара иасимволны шəгəалашəара лашаҿы инхааит!" - ҳәа аҳәоит адныҳәалара.
Бжьаниа иазгәеиҭеит Аԥсны Аҳәынҭқарра аргылараҟны ишаҭаху иахьатәи аамҭа иақәшәо адырра ҿыцқәа, азыҟаҵара бзиа змоу аспециалистцәа.
"Сара агәра згоит зқьыла аԥсҭазаарақәа зыхҭынҵоу шәыԥсадгьыл аҿаԥхьа ишәыду аҭакԥхықәра бзиаӡаны ишеилышәкаауа, уаҵәы уи аԥеиԥш знапы иану, иаԥсоу абиԥараны шәышнаҵагыло! Шьапымшла еихыжәгааит аԥсҭазаара ҿыц ахь шәшьаҿа! Инаӡахааит шәыгәҭакқәа!" - ҳәа аушьҭымҭацәа дрыдныҳәалеит атәыла ахада.
Иара убас иара ирзеиӷьеишьеит агəабзиара, рхықəкқəа рынагӡараҟны аихьӡарақəа.